Автор: Зулейхат Тахакаева · 19.12.2021\nОьруснал театрдануву хьунни Дагъусттаннал халкьуннал шаэр Сибирбаг Кьасумовлул оьрмулун 75 шин шаврил юбилейран хас бувсса мажлис. Му хIадур бувну бия Лакрал театрданул.\nЛакрал райондалул бакIчи Юсуп МахIаммадовлул бавхIунни шаэрнай Лакрал райондалул бусравсса вакилнал цIа чирчусса лента\nШаэр барча ан бувкIун бия политикалул ва жяматрал иш­ккаккулт, шаэрнал дустал, гьалмахтал.\nМажлис байбивхьуна Сибирбаг Кьасумовлуя «Дагъусттан» ГТРК-лул ларсъсса документал фильм кка­ккан даврийну.\nРеспубликалул каялувчитурал ва магьирлугърал ккурандалул цIания шаэр барча уллалисса ихтилат бувна культуралул министр Зарема Буттаевал:\n– Дагъусттаннал авадансса ттизаманнул литературалуву хъунмасса кIану бугьлай бур вил творчествалулгу, хаснува драматургиялул. Вил пьесардайну Лакрал театрданул бивхьусса спектакллу ккалли бан бучIир миллатрал репертуар чIаланну авадан дан республикалул театрал оьрмулуву хьусса яргсса иширан.\nХIурмат бусса Сибирбаг МахIаммадович, Дагъусттаннал шаэр хьуншиврул ина бивтун бур биялсса ххуллу, хъунмасса захIмат бивхьуну бур лакрал литературалуву ва культуралуву.\nЮбиляр барча уллалисса ихтилатру ялагу бунни ДР-лул ХIукуматрал хъунаманал хъиривчу Камил Давдиевлул, Дагъусттаннал Чичултрал союзрал хъунама МахIаммад АхIмадовлул, Лакрал райондалул бакIчи Юсуп МахIаммадовлул, шяраваллил хозяйствалул министрнал хъиривчу Шарип Шариповлул, МахIачкъала шагьрулул депутатътурал мажлисрал хъунама Марис Илиясовлул, Дагъусттаннал МВД-лул управлениялул каялувчи Сахават Сахаватовлул, Дагъусттаннал халкьуннал учитель ХIасан АхIмадовлул, Ккуллал райондалул бакIчинал хъиривчу Анатолий Давдиевлул ва цайминнал.\nИхтилатру бувми кIицI лаглай бия ттизаманнул лакрал балайчитурал тIутIисса чIявусса балайрду бушиву Сибирбаг Кьасумовлул мукъурттийсса. Миннувасса ца яла язими балайрду увкуна Дагъусттаннал халкьуннал артистътурал: ХIажиаьли ХIажиаьлиевлул, Лариса ХIа­жиевал, Луиза Шагьдиловал, Саният Рамазановал. Концертрай ялагу гьуртту хьунни Дагъусттаннал паччахIлугърал халкьуннал инструментирттал оркестр, «Лезгинка» ва «Дагестан» ансамбллу, машгьурсса балайчитал Даниял Шабанов, Загьидат Муслимова, Арслан Шагьмарданов ва цаймигу.\nМажлис бачин бувну бия Дагъусттаннал халкьуннал артистътал Аслан МахIаммадов ва Саният Рамазанова.\nАхирданий Сибирбаг Кьасумовлул барчаллагь увкуна юбилейрал мажлис лавайсса даражалий хIадур бувсса Лакрал театрданул коллективрахь, барча ан бувкIцириннахь.\nШиккува кIицI бан, шаэрнал юбилейран хас дурсса мероприятиярттал лагрулий хьхьичIмур кьини Лакрал театрданул кка­ккан бувссар Сибирбаг Кьасумовлул пьесалийну спектакль ­«Оьтту ва макь».\nКъавтIаврил ва ххуйшиврул хъаттирдай\nСледующая публикация В Дагестане «РИФ. Кавказ — 2021» соберет ведущих представителей IT компаний\nПредыдущая публикация Тотальный диктант по лакскому языку прошел в Махачкале